Broj: 711-I-1107-P-20/20-05-8

Zagreb, 5. lipnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Aleksandre jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Nikole Grmoje, zastupnika u Hrvatskom saboru,** na 88. sjednici, održanoj 5. lipnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Nikole Grmoje, zastupnika u Hrvatskom saboru, povodom navoda iz prijave da je zbog intervencija iz Grada Metkovića došlo do obustave postupka koji se trebao voditi protiv službenice navedene jedinice lokalne samouprave koja nije pravovremeno položila državni stručni ispit, neće se pokrenuti s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Nikole Grmoje, zastupnika u Hrvatskom saboru, podnesena je 31. siječnja 2020.g. anonimna prijava, koja je u knjizi ulazne pošte Povjerenstva zaprimljena pod brojem: 711-U-450-P-20/20-01-1, povodom koje je otvoren predmet P-20/20.

U predmetnoj prijavi se u bitnom navodi da se u 2016.g. Mnistarstvo uprave bavilo problematikom državnih službenika koji nisu u zakonom propisanom roku položili državni stručni ispit te je upravna inspekcija trebala inicirati prestanak rada u službi za stotinjak osoba. Čitav proces naglo je zaustavljen zbog intervencije iz Metkovića zbog toga što je na popisu bila i službenica Grada Metkovića …………. koja nije položila državni stručni ispit.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a, a podstavkom 39. propisano je da su gradonačelnici i njihovi zamjenici također dužnosnici u smislu istog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da je Nikola Grmoja u razdoblju od 7. lipnja 2013.g. do 7. lipnja 2017.g. obavljao dužnost zamjenika gradonačelnika Grada Metkovića, a od 14. listopada 2016.g. obnaša dužnost zastupnika u Hrvatskom saboru te je stoga povodm obnašanja navedenih dužnosti obvezan postupati sukladno odredbama ZSSI-a.

S obzirom da je zaprimljena prijava neodređena te iz iste ne proizlazi kojim postupanjem dužnosnika Nikole Grmoje je došlo do moguće povrede neke od odredbi ZSSI-a, Povjerenstvo je 9. ožujka 2020.g. na e-mail adresu s koje je zaprimljena prijava uputilo poziv za dopunom iste na način da se navedu okolnosti iz kojih proizlazi da je dužnosnik Nikola Grmoja postupao protivno odredbama ZSSI-a. Povjerenstvo do dana donošenja ove odluke nije zaprimilo dopunu prijave.

Povjerenstvo je potom u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a, prikupilo potrebne podatke i dokumentaciju od nadležnih tijela.

Na zahtjev Povjerenstva, Grad Metković dostavio je očitovanje KLASA: 110-01/20-01/01, URBROJ: 2148/01-01/01-20-2 od 27. travnja 2020.g. u kojem se navodi da je ……….. bila zaposlenica Grada Metkovića od 14. veljače 1978.g. do 4. prosinca 2016.g. te da za vrijeme službe u Gradu Metkoviću nije položila državni stručni ispit. U očitovanju se nadalje navode radna mjesta na koje je službenica bila raspoređena tijekom službe u Gradu Metkoviću te se obrazlaže da je rješenjem KLASA: UP/I-112-07/16-01/04, URBROJ: 2148/01-01-16-1 od 1. prosinca 2016.g. službenica stavljena na raspolaganje zbog ukidanja radnog mjesta na koje je bila raspoređena. Sporazumom o premještaju službenice za vrijeme raspolaganja KLASA: 112-07/16-01/01, URBROJ: 2148/01-01-16-1 od 2. prosinca 2016.g. zaključenim između Grada Metkovića i ustanove Prirodoslovni muzej Metković službenica je trajno premještena u navedenu ustanovu na radno mjesto spremačice na neodređeno vrijeme te je rješenjem KLASA: UP/I-112-07/16-01/05, URBROJ: 2148/01-01-16-1 od 6. prosinca 2016.g. utvrđeno da službenici s danom 4. prosinca 2016.g. prestaje služba u Gradu Metkoviću zbog premještaja za vrijeme raspolaganja.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 5. ZSSI-a propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo obrazlaže da se službenica koja je bila zaposlena u Gradu Metkoviću u razdoblju u kojem je dužnosnik Nikola Grmoja obnašao dužnost zamjenika gradonačelnika Grada Metkovića, samo povodom radnog odnosa u navedenoj jedinici lokalne samouprave, a bez saznanja o dodatnim okolnostima koje bi upućivale na moguću interesnu povezanost navedene službenice s dužnosnikom Nikolom Grmojom, ne može smatrati s dužnosnikom povezanom osobom u smislu članka 4. stavka 5. ZSSI-a.

U prilog navedenom govori i okolnost da je navedena službenica zaposlena u Gradu Metkoviću 1978.g., odnosno 35 godine prije nego što je dužnosnik Nikola Grmoja počeo obnašati dužnost zamjenika gradonačelnika Grad Metkovića, dok je upravo za vrijeme mandata dužnosnika Nikole Grmoje službenica …………. stavljena na raspolaganje te joj je prestala služba u Gradu Metkoviću. S obzirom na navedeno, iz prikupljenih podataka i dokumentacije nisu stečena relevantna saznanja iz kojih bi proizlazilo da je dužnosnik Nikola Grmoja na bilo koji način kao zamjenik gradonačelnika Grada Metkovića niti kao zastupnik u Hravtskom saboru pogodovao navedenoj službenici.

Slijedom svega navedenog, s obzirom da iz prikupljenih podataka i dokumentacije ne proizlazi da je postupanjem dužnosnika Nikole Grmoje došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Nikola Grmoja, elektroničkom dostavom
2. E-mail s kojeg je zaprimljena prijava
3. Objava na internetskoj stranici Povjerenstva
4. Pismohrana